## Zakon o osiguranju potraživanja radnika u slučaju stečaja poslodavca

### NN 86/2008 (23.7.2008.), Zakon o osiguranju potraživanja radnika u slučaju stečaja poslodavca

# HRVATSKI SABOR

2753

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O OSIGURANJU POTRAŽIVANJA RADNIKA U SLUČAJU STEČAJA POSLODAVCA

Proglašavam Zakon o osiguranju potraživanja radnika u slučaju stečaja
poslodavca, kojega je Hrvatski sabor donio na sjednici 15. srpnja 2008. godine.
Klasa: 011-01/08-01/101
Urbroj: 71-05-03/1-08-2
Zagreb, 17. srpnja 2008.

Predsjednik
Republike Hrvatske
**Stjepan Mesić, v. r.**

## ZAKON

### O OSIGURANJU POTRAŽIVANJA RADNIKA U SLUČAJU STEČAJA POSLODAVCA

I. OPĆE ODREDBE
Članak 1.

Ovim se Zakonom utvrđuju vrste i opseg prava radnika u slučaju stečaja
poslodavca, uvjeti i postupak u kojima se ta prava ostvaruju, izvori sredstava
za ostvarenje tih prava, osniva se Agencija za osiguranje radničkih potraživanja
u slučaju stečaja poslodavca (u daljnjem tekstu: Agencija), utvrđuje njezina
djelatnost, upravljanje i obavljanje djelatnosti Agencije.
Članak 2.
U smislu ovoga Zakona pojedini izrazi imaju sljedeća značenja:
»poslodavac je u stečaju« označava poslodavca nad kojim je otvoren stečaj prema
posebnim propisima koji uređuju stečajni postupak;
»radnik« je osoba koja je zaposlena kod poslodavca na temelju ugovora o radu na
neodređeno ili određeno vrijeme, u punom ili nepunom radnom vremenu kao i osoba
koja je bila zaposlena kod poslodavca u vremenu za koje se isplaćuju
potraživanja na temeljučlanka 3. stavka 1. ovoga Zakona,
»plaća« je naknada za rad, a obuhvaća osnovnu plaću i dodatke na plaću koje je
poslodavac u novcu dužan isplatiti radniku za obavljeni rad, na temelju ugovora
o radu, kolektivnog ugovora, pravilnika o radu ili drugog propisa.
II. PRAVA RADNIKA
Članak 3.
(1) Radnici u slučaju stečaja poslodavca ostvaruju sljedeća prava:
1) neisplaćene plaće za posljednja tri mjeseca prije otvaranja stečaja odnosno
prije prestanka radnog odnosa, ukoliko je isti prestao unutar tri mjeseca prije
otvaranja stečaja,
2) neisplaćene naknade plaće za bolovanje koju je prema propisima o zdravstvenom
osiguranju bio dužan isplatiti poslodavac iz svojih sredstava u posljednja tri
mjeseca prije otvaranja stečaja odnosno prije prestanka radnog odnosa, ukoliko
je isti prestao unutar tri mjeseca prije otvaranja stečaja,
3) naknadu plaće za neiskorišteni godišnji odmor na koji je radnik stekao pravo
u kalendarskoj godini u kojoj je prestao radni odnos, odnosno u kojoj je otvoren
stečaj,
4) otpremninu pod uvjetima utvrđenim zakonom,
5) pravomoćno dosuđenu naknadu štete zbog pretrpljene ozljede na radu ili
profesionalne bolesti.
(2) Prava iz stavka 1. ovoga članka ostvaruju se u visini:
1) najviše do visine minimalne plaće u Republici Hrvatskoj za svaki mjesec za
koji radniku nije isplaćena plaća odnosno naknada plaće iz stavka 1. točke 1. i
2. ovoga članka,
2) najviše do polovice minimalne plaće u Republici Hrvatskoj za slučaj iz stavka
1. točke 3. ovoga članka,
3) polovicu najvišeg iznosa zakonom propisane otpremnine iz stavka 1. točke 4.
ovoga članka,
4) najviše do jedne trećine pravomoćno dosuđene naknade štete iz stavka 1. točke
5. ovoga članka.
Članak 4.
Kod isplate plaće i naknade plaće Agencija je dužna obračunati i uplatiti
doprinose za obvezna osiguranja.
III. AGENCIJA ZA OSIGURANJE RADNIČKIH POTRAŽIVANJA U SLUČAJU STEČAJA POSLODAVCA
Članak 5.
(1) Agencija koja se osniva ovim Zakonom je javna ustanova na koju se
primjenjuju propisi o ustanovama, ako ovim Zakonom nije drugačije određeno.
(2) Osnivač Agencije je Republika Hrvatska, a osnivačka prava i obveze ostvaruje
Vlada Republike Hrvatske (u daljnjem tekstu: Vlada).
(3) Agencija se upisuje u sudski registar, a njezino sjedište je u Zagrebu.
Članak 6.
(1) Djelatnost Agencije obuhvaća sljedeće poslove:
1) rješavanje o pravima radnika utvrđenih ovim Zakonom i obavljanje uplate na
temelju donesenih rješenja na namjenski račun stečajnog dužnika iz članka 20.
ovoga Zakona koji ne podliježe redovitoj raspodjeli sredstava stečajnog dužnika,
već se otvara isključivo u svrhu isplate potraživanja radnika prema ovom Zakonu,
2) osiguravanje zakonitosti ostvarivanja prava radnika,
3) pružanje stručne pomoći radnicima pri ostvarivanju prava utvrđenih ovim
Zakonom,
4) usmjeravanje i upravljanje sredstvima osiguranim za namjenu utvrđenu ovim
Zakonom,
5) ostvarivanje procesnih prava stečajnog vjerovnika u stečajnom postupku za
potraživanja radnika koja je isplatio,
6) razmjenjivanje relevantnih informacija s nadležnim tijelima ili jamstvenim
institucijama drugih zemalja u slučajevima poslovnih aktivnosti na području
dvije ili više država Europskoga gospodarskog prostora,
7) ostvarivanje regresnih prava za isplaćena potraživanja radnicima u
slučajevima stečaja stranog poslodavca,
8) obavlja i druge poslove utvrđene zakonom, Statutom i aktima Agencije.
(2) Administrativne poslove zaprimanja zahtjeva iz članka 17. ovoga Zakona uz
Agenciju obavlja i Hrvatski zavod za zapošljavanje (u daljnjem tekstu: Zavod).
(3) Međusobna prava i obveze u svezi s obavljanjem poslova iz stavka 2. ovoga
članka Agencija i Zavod uređuju Sporazumom o poslovnoj suradnji.
(4) Agencija je obvezna najmanje jedanput godišnje podnijeti izvješće o svome
radu Vladi i to do kraja svibnja za proteklu godinu.
Članak 7.
(1) Agencija ima Statut kojim se na temelju ovoga Zakona uređuju ustroj,
ovlasti, odgovornosti i načini odlučivanja tijela koja upravljaju Agencijom,
uvjete i postupak imenovanja ravnatelja Agencije i druga pitanja od značenja za
obavljanje djelatnosti i poslovanje Agencije.
(2) Statut Agencije donosi Upravno vijeće Agencije uz suglasnost Vlade.
Članak 8.
(1) Agencijom upravlja Upravno vijeće.
(2) Upravno vijeće ima tri člana koje imenuje Vlada, i to:
1) jednog člana na prijedlog ministra nadležnog za rad (u daljnjem tekstu:
ministar),
2) dva člana od kojih je jedan predstavnik sindikata i jedan predstavnik
poslodavaca na prijedlog Gospodarsko-socijalnog vijeća ili na prijedlog
reprezentativnih udruga poslodavaca i sindikata ako Gospodarsko-socijalno vijeće
nije osnovano.
(3) Predsjednik Upravnog vijeća je član iz stavka 2. točke 1. ovoga članka.
(4) Upravno vijeće donosi odluke natpolovičnom većinom ukupnog broja članova.
(5) Predsjednik Upravnog vijeća može obustaviti od izvršenja odluke Upravnog
vijeća koje imaju negativne posljedice na financijsko poslovanje Agencije.
(6) Članovi Upravnog vijeća imenuju se na četiri godine.
Članak 9.
Vlada može razriješiti člana Upravnog vijeća Agencije prije isteka vremena na
koje je imenovan u sljedećim slučajevima:
1) ako član sam to zahtijeva,
2) ako svojim radom teže povrijedi ili više puta povrijedi zakon i druge propise
koji se odnose na rad i obavljanje djelatnosti Agencije,
3) ako svojim radom prouzroči štetu Agenciji,
4) ako je u obavljanju svoje djelatnosti u sukobu interesa s djelatnosti
Agencije i
5) u drugim slučajevima utvrđenim zakonom i Statutom.
Članak 10.
Upravno vijeće:
1) donosi Statut uz suglasnost Vlade Republike Hrvatske,
2) donosi opće akte Agencije,
3) donosi poslovni i financijski plan Agencije,
4) donosi godišnji obračun i poslovna izvješća Agencije,
5) donosi odluku o unutarnjem ustroju Agencije,
6) odlučuje i o drugim pitanjima utvrđenim Statutom Agencije.
Članak 11.
(1) Poslove Agencije vodi ravnatelj Agencije.
(2) Ravnatelja Agencije imenuje Vlada na prijedlog ministra, a na temelju
provedenoga javnog natječaja.
(3) Ravnatelj Agencije se imenuje na četiri godine, a nakon isteka mandata
ravnatelj može biti ponovno imenovan, bez ograničenja broja mandata.
Članak 12.
Ravnatelj Agencije:
1) upravlja i rukovodi poslovanjem Agencije,
2) predstavlja i zastupa Agenciju,
3) odgovara za zakonitost rada i materijalno-financijsko poslovanje Agencije,
4) predlaže Upravnom vijeću donošenje akata iz njegove nadležnosti,
5) odlučuje o drugim pitanjima utvrđenim Statutom.
Članak 13.
Vlada može razriješiti ravnatelja i prije isteka vremena na koje je imenovan:
1) ako sam to zatraži,
2) ako ne postupa po propisima i općim aktima Agencije,
3) ako neosnovano odbije izvršiti odluke Upravnog vijeća Agencije donesene u
okvirima njihove nadležnosti,
4) ako svojim nesavjesnim i nepravilnim radom prouzroči Agenciji veću štetu,
5) ako učestalo zanemaruje ili nesavjesno obavlja svoje dužnosti zbog čega
nastaju teškoće u obavljanju djelatnosti Agencije.
Članak 14.
(1) Sredstva za provedbu ovoga Zakona, kao i sredstva za rad Agencije
osiguravaju se u državnom proračunu.
(2) Nadzor nad zakonitošću rada Agencije obavlja ministarstvo nadležno za rad (u
daljnjem tekstu: ministarstvo).
IV. POSTUPAK OSTVARIVANJA PRAVA
Članak 15.
(1) Prava propisana ovim Zakonom može ostvariti radnik koji je u trenutku
otvaranja stečajnog postupka bio u radnom odnosu kod poslodavca, kao i radnik
koji je bio zaposlen kod poslodavca u vremenu za koje se isplaćuju potraživanja
iz članka 3. stavka 1. ovoga Zakona, ako je svoje potraživanje prijavio u roku i
na način utvrđen propisima koji uređuju stečajni postupak, odnosno ako otvoreni
stečajni postupak nad poslodavcem nije bio proveden, ako je svoje potraživanje
prijavio u roku i na način utvrđen ovim Zakonom.
(2) Pravo iz članka 3. stavka 1. točke 5. ovoga Zakona iznimno ostvaruje radnik
koji nije ostvario naplatu pravomoćno dosuđene naknade štete zbog ozljede na
radu ili profesionalne bolesti bez obzira kad mu je prestao radni odnos.
(3) Iznimno od odredbe stavka 1. ovoga članka prava propisana ovim Zakonom ne
mogu ostvariti članovi uprave trgovačkog društva, član upravnog odbora i izvršni
direktor.
Članak 16.
(1) Prava po ovom Zakonu mogu ostvariti i radnici stranog poslodavca, kojem je
sjedište na području država članica Europskoga gospodarskog prostora.
(2) Prava iz stavka 1. ovoga članka mogu ostvariti radnici kojima je mjesto rada
ili uobičajeno mjesto rada bilo na području Republike Hrvatske, a nad stranim
poslodavcem je pokrenut stečajni ili sličan postupak koji uključuje djelomičnu
ili cjelokupnu imovinu poslodavca sukladno nacionalnom zakonodavstvu države
članice Europskoga gospodarskog prostora nadležnom za provođenje postupka nad
poslodavcem.
Članak 17.
(1) Postupak za ostvarenje prava iz članka 3. ovoga Zakona pokreće se na zahtjev
radnika.
(2) Zahtjev iz stavka 1. ovoga članka podnosi se izravno Agenciji ili područnoj
službi Zavoda prema mjestu sjedišta poslodavca, odnosno njegove registrirane
poslovne jedinice, u roku od 30 dana od dana kada ih je na ispitnom ročištu u
stečajnom postupku priznao stečajni upravitelj, a nije ih osporio niti jedan
stečajni vjerovnik, odnosno od dana kada je objavljena odluka nadležnog suda da
se stečajni postupak neće provoditi.
(3) Radnici iz odredbe članka 16. ovoga Zakona zahtjev podnose izravno Agenciji
ili područnoj službi Zavoda prema mjestu rada ili uobičajenom mjestu rada u roku
od 30 dana od dana kada je prema nadležnom nacionalnom zakonodavstvu nadležno
tijelo odlučilo pokrenuti postupak nad poslodavcem ili kad je utvrdilo da je
posao poslodavca definitivno zatvoren, a dostupna imovina nije dovoljna za
pokretanje postupka.
Članak 18.
(1) Zahtjev iz članka 17. ovoga Zakona podnosi se na posebnom obrascu.
(2) Uz zahtjev radnik mora priložiti:
1) ugovor o radu ili pisanu potvrdu o sklopljenom ugovoru, odnosno dokaz o
zasnovanom radnom odnosu i odluku o prestanku radnog odnosa i
2) popis priznatih potraživanja koji je sastavio stečajni upravitelj ili
obračune plaće prema zakonu ili odluku nadležnog tijela iz odredbe članka 17.
stavka 3. ovoga Zakona.
(3) Sadržaj obrasca iz stavka 1. ovoga članka i dodatnu dokumentaciju koju je
potrebno priložiti obrascu propisuje pravilnikom ministar.
(4) Stečajni upravitelji, poslodavci i fizičke osobe dužne su Agenciji na njezin
zahtjev dostaviti sve podatke potrebne za donošenje odluke o zahtjevu radnika.
(5) Osobe iz stavka 4. ovoga članka dužne su Agenciji dostaviti podatke u roku
od 15 dana od dana primitka zahtjeva Agencije.
Članak 19.
(1) O zahtjevu Agencija odlučuje rješenjem u roku od 15 dana od dana podnošenja
zahtijeva prema članku 18. stavku 2. ovoga Zakona.
(2) O žalbi protiv rješenja iz stavka 1. ovoga članka odlučuje ministarstvo u
roku od 30 dana od dana podnošenja žalbe.
(3) Rješenje ministarstva iz stavka 2. ovoga članka je konačno i protiv njega se
može pokrenuti upravi spor.
(4) Agencija je dužna u roku od 15 dana od dana konačnosti rješenja izvršiti
uplatu prema članku 20. ovoga Zakona.
(5) U postupku rješavanja o zahtjevu iz stavka 1. ovoga članka primjenjuju se
odredbe Zakona o općem upravnom postupku.
Članak 20.
(1) U stečajnim postupcima nad poslodavcima koji imaju zaposlenih radnika
stečajni upravitelji su dužni otvoriti poseban namjenski račun stečajnog dužnika
za prihvat uplate osiguranih potraživanja radnika na temelju ovoga Zakona.
(2) Najkasnije u roku od 8 dana po uplati iz članka 19. stavka 4. ovoga Zakona
stečajni upravitelj je dužan izvršiti isplate potraživanja radnicima i uplatiti
doprinose za obvezna osiguranja prema posebnom propisu.
(3) Troškovi otvaranja i zatvaranja računa iz stavka 1. ovoga članka smatraju se
troškovima stečajnog postupka koji se namiruju iz stečajne mase, a ako stečajne
mase nema, onda na teret Fonda za pokriće troškova stečajnog postupka.
(4) Agencija će iznimno vršiti izravnu isplatu priznatih potraživanja radnicima
iz članka 16. ovoga Zakona.
V. PRIJENOS POTRAŽIVANJA
Članak 21.
(1) Potraživanja koja na temelju ovoga Zakona isplati Agencija prelaze na
Agenciju danom uplate iz odredbe članka 19. stavka 4. ovoga Zakona.
(2) Danom prijenosa potraživanja Agencija preuzima sva procesna prava stečajnog
vjerovnika u odnosu na preuzeta potraživanja.
VI. KAZNENA ODREDBA
Članak 22.
(1) Novčanom kaznom od 3.000,00 do 10.000,00 kuna kaznit će se poslodavac koji
na zahtjev Agencije ne dostavi zatraženu dokumentaciju (članak 18. stavak 4.).
(2) Novčanom kaznom od 1.000,00 do 3.000,00 kuna za prekršaj iz stavka 1. ovoga
članka kaznit će se stečajni upravitelj, odgovorna osoba poslodavca i druga
fizička osoba.
VII. PRIJELAZNE I ZAVRŠNE ODREDBE
Članak 23.
(1) Zahtjevi za ostvarivanje prava osiguranja potraživanja u slučaju stečaja
poslodavca podneseni do dana stupanja na snagu ovoga Zakona, dovršit će se prema
ovom Zakonu.
(2) Žalbeni postupci koji nisu konačno dovršeni do stupanja na snagu ovoga
Zakona, dovršit će se po propisima koji su važili do stupanja na snagu ovoga
Zakona.
Članak 24.
(1) Vlada Republike Hrvatske će u roku od tri mjeseca od dana stupanja na snagu
ovoga Zakona imenovati članove Upravnog vijeća Agencije iz članka 5. ovoga
Zakona, kao i privremenog ravnatelja koji će do dana imenovanja ravnatelja imati
ovlasti ravnatelja prema Zakonu o ustanovama.
(2) Upravno vijeće Agencije obvezno je donijeti Statut u roku od 60 dana od dana
upisa Agencije u sudski registar.
Članak 25.
(1) Provedbeni propisi doneseni na temelju Zakona o osiguranju radničkih
potraživanja u slučaju stečaja poslodavca (»Narodne novine«, br. 114/03.) ostaju
na snazi do stupanja na snagu provedbenog propisa koji će biti donesen na
temelju ovlasti iz ovoga Zakona, ukoliko nisu u suprotnosti s odredbama ovoga
Zakona.
(2) Pravilnik iz članka 18. stavka 3. ovoga Zakona donijet će ministar u roku od
90 dana od dana stupanja na snagu ovoga Zakona.
Članak 26.
(1) Danom upisa u sudski registar Agencija će preuzeti radnike Fonda za razvoj i
zapošljavanje (u daljnjem tekstu: Fond) koji su do dana stupanja na snagu ovoga
Zakona radili na poslovima osiguranja radničkih potraživanja u slučaju stečaja
poslodavca, sredstva namijenjena za isplatu radničkih potraživanja u slučaju
stečaja poslodavca, kao i prava i obveze s osnova osiguranja radničkih
potraživanja u slučaju stečaja poslodavca, kao i pismohranu i drugu
dokumentaciju koja se odnosi na poslove osiguranja radničkih potraživanja.
(2) Do dana upisa u sudski registar Agencije i preuzimanja prema stavku 1. ovoga
članka sve poslove Agencije utvrđene ovim Zakonom obavljat će Fond.
Članak 27.
Na dan stupanja na snagu ovoga Zakona prestaje važiti Zakon o osiguranju
potraživanja radnika u slučaju stečaja poslodavca (»Narodne novine«, br.
114/03.).
Članak 28.
Ovaj Zakon stupa na snagu osmoga dana od dana objave u »Narodnim novinama«, osim
članka 16. koji stupa na snagu na dan prijama Republike Hrvatske u Europsku
uniju.
Klasa: 110-01/08-01/01
Zagreb, 15. srpnja 2008.

HRVATSKI SABOR
Predsjednik
Hrvatskoga sabora
**Luka Bebić, v. r.**

Zakon, NN 86/2008-2753
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)